[{"text_idx": "#000001", "text": "Mae\u2019r Derwyddon wedi llithro yn o\u0302l i waelod tabl y JD Cymru Premier yn dilyn eu trydedd colled yn olynol, gartref yn erbyn Y Drenewydd nos Fawrth (Cefn 2-4 Dre)."}, {"text_idx": "#000002", "text": "Ar ben hynny, mae\u2019r clwb yn chwilio am reolwr newydd yn dilyn ymddiswyddiad Bruno Lopes, sydd wedi bod yn absennol ers ailddechrau\u2019r tymor gan iddo hedfan gartref i Bortiwgal a methu dychwelyd i Gymru oherwydd canllawiau Covid."}, {"text_idx": "#000003", "text": "Sgoriodd Nathan Peate wedi 91 munud yn y ge\u0302m gyfatebol i gipio\u2019r triphwynt i\u2019r Bala (2-1), ond dyw criw Colin Caton ond wedi ennill un o\u2019u pum ge\u0302m ddiwethaf ar y Graig."}, {"text_idx": "#000004", "text": "Er hynny, Y Bala yw\u2019r unig glwb sydd heb golli oddi cartref yn UG Cymru y tymor hwn, ac mae\u2019r clwb yn gobeithio parhau a\u0302\u2019u rhediad campus yn dilyn 13 ge\u0302m heb golli."}, {"text_idx": "#000005", "text": "Dringodd Cei Connah i\u2019r copa yn dilyn eu buddugoliaeth yn narbi Sir y Fflint nos Fawrth, ac yno fydd y Nomadiaid eisiau aros ar o\u0302l ennill naw ge\u0302m yn olynol am y tro cyntaf erioed yn Uwch Gynghrair Cymru."}, {"text_idx": "#000006", "text": "Ond bydd Pen-y-bont ddim yn di\u0302m hawdd i\u2019w trechu gan i hogiau Rhys Griffiths gamu i\u2019r 4ydd safle yng nghanol wythnos ar o\u0302l curo\u2019r Barri ar Barc Jenner."}, {"text_idx": "#000007", "text": "Mae\u2019r ddau di\u0302m wedi gweld cynnydd sylweddol o\u2019u canlyniadau\u2019r tymor diwethaf \u2013 mae gan Gei Connah 10 pwynt yn fwy eleni nac oedd ganddyn nhw ar yr adeg yma\u2019r tymor diwethaf (wedi 18 ge\u0302m), ac mae gan Pen-y-bont 17 pwynt yn fwy na llynedd."}, {"text_idx": "#000008", "text": "Wedi pum buddugoliaeth o\u2019u chwe ge\u0302m agoriadol roedd Y Barri ymysg y ceffylau blaen ar ddechrau\u2019r tymor, ond ar o\u0302l ennill dim ond tair mewn 12 ge\u0302m ers hynny, mae\u2019r Dreigiau wedi syrthio i\u2019r 5ed safle ac mewn perygl o golli eu lle yn y Chwech Uchaf."}, {"text_idx": "#000009", "text": "Mae\u2019r saib yn y tymor wedi gwneud lles aruthrol i Aberystwyth oedd ar waelod y domen yn dilyn rhediad o chwe cholled yn olynol, ond bellach mae\u2019r Gwyrdd a\u2019r Duon wedi codi o safleoedd y cwymp ar o\u0302l selio pedwar pwynt o\u2019u dwy ge\u0302m ddiwethaf diolch i goliau hwyr wedi 90 munud."}, {"text_idx": "#000010", "text": "Mae gan Y Barri record anhygoel yn erbyn Aberystwyth \u2013 tydyn nhw heb golli dim un o\u2019u naw ge\u0302m yn erbyn Aber ers eu dyrchafiad i\u2019r uwch gynghrair yn 2017, gan ennill pob un o\u2019u saith ge\u0302m ddiwethaf yn erbyn criw Ceredigion."}, {"text_idx": "#000012", "text": "Bydd y ddau di\u0302m yn gobeithio cadw eu breuddwydion o gyrraedd y Chwech Uchaf yn fyw ddydd Sadwrn, ond teg dweud y byddai colled i\u2019r naill di\u0302m neu\u2019r llall yn eu tynnu allan o\u2019r ras."}, {"text_idx": "#000013", "text": "Mae\u2019r Drenewydd wedi cael adfywiad ers ailddechrau\u2019r tymor gan godi o\u2019r ddau isaf i\u2019r 9fed safle yn dilyn buddugoliaethau yn erbyn Pen-y-bont a Derwyddon Cefn."}, {"text_idx": "#000014", "text": "Mae Met Caerdydd, ar y llaw arall, wedi colli pedair ge\u0302m yn olynol, ac yn anffodus iddyn nhw, y ti\u0302m sy\u2019n chwarae gartref sydd wedi ennill pob un o\u2019r wyth ge\u0302m ddiwethaf rhwng y clybiau yma (ers i Met ennill 0-1 ar Barc Latham yn Rhagfyr 2016)."}, {"text_idx": "#000015", "text": "Mae\u2019r Fflint wedi syrthio \u2018no\u0302l i\u2019r ddau isaf ar o\u0302l colli eu dwy ge\u0302m ddiwethaf o go\u0302l i ddim, gartref yn erbyn Pen-y-bont a Chei Connah."}, {"text_idx": "#000016", "text": "Mae Caernarfon ar rediad o bum ge\u0302m heb golli, ond bydd Huw Griffiths yn siomedig bod ei di\u0302m wedi ildio wedi 96 munud yn erbyn Aberystwyth brynhawn Sadwrn gan gwympo i\u2019r hanner isaf ar wahaniaeth goliau."}, {"text_idx": "#000017", "text": "Dyw\u2019r Cofis heb golli dim un o\u2019u wyth ge\u0302m ddiwethaf yn erbyn Y Fflint, gan ennill saith o\u2019r gemau rheiny."}, {"text_idx": "#000019", "text": "Wedi bron i 20 blynedd gyda\u2019r clwb a bron i bedair blynedd wrth y llyw, cafodd Scott Ruscoe ei ddi-swyddo gan y Seintiau y penwythnos diwethaf, a Chris Seargeant fydd yn cymryd ar awennau dros dro."}, {"text_idx": "#000020", "text": "Ac mi fydd yna ddisgwyliadau uchel ar Seargeant yn ei ge\u0302m gyntaf fel rheolwr, gan bod Y Seintiau Newydd wedi ennill eu wyth ge\u0302m ddiwethaf yn erbyn Hwlffordd, ac heb golli dim un o\u2019u 19 ge\u0302m ddiwethaf yn erbyn yr Adar Gleision ers 2004."}, {"text_idx": "#000021", "text": "Ond mae dynion y de orllewin yn cael tymor canmoladwy ac yn brwydro i orffen yn y Chwech Uchaf am y tro cyntaf ers gorffen yn 4ydd yn 2004/05."}, {"text_idx": "#000022", "text": "Mae posib y bydd cyn-chwaraewr Cymru, Jazz Richards yn dechrau ei ge\u0302m gyntaf i Hwlffordd ddydd Sadwrn yn eu ge\u0302m gartref olaf cyn yr hollt."}, {"text_idx": "#000023", "text": "Bydd uchafbwyntiau holl gemau\u2019r penwythnos i\u2019w gweld ar Sgorio nos Lun am 17:30."}]